 
חדשות תעופה בקצרה – אפריל 2007

·     חיל-האוויר הישראלי הוציא בקשה לקבלת אינפורמציה ( RFI ) מחברת לוקהיד מרטין לקראת אפשרות רכישת שישה מטוסי הרקולס חדישים מדגם J סדרה 30 שהוא הדגם עם הגוף המוארך. רכישתם הפכה לאקטואלית בעקבות ירידה במחירם ל- 65 מיליון דולר למטוס ואם העסקה תצא לפועל, המטוסים יסופקו ב- 2010. יחד עם זאת נבדקת במקביל גם האפשרות של שיפוץ ושידרוג חלק מצי מטוסי ההרקולס הנוכחיים, בעיקר מדגם H, בכדי לשמור על כמות מספקת של מטוסים.


חיל-האוויר בודק גם את אפשרות רכישת מטוס הקרב המתקדם בעולם – ה- F-22 
"רפטור", שעתה נכנס לשירות חיל-האוויר האמריקאי. הנושא נדון לאחרונה עם שר 
ההגנה האמריקאי בעקבות אפשרות מכירת מערכות נשק אמריקאיות מתקדמות לסעודיה ובשל האיום האירני. המטוס המתקדם טרם אושר לייצוא וגם הכמות שהוקצתה לחיל-האוויר האמריקאי קוצצה לכדי 181 מטוסים שייצורם אמור להסתיים ב- 2010. בשל הוצאות הפיתוח הענקיות וכמות המטוסים הקטנה שהוזמנה בסופו של דבר, זינק מחירו של המטוס לכדי כ- 240 מיליון דולר (כולל הוצאות הפיתוח). אם תיענה דרישת חיל-האוויר האמריקאי להגדלת הכמות עבורו ואם גם יאושר לייצוא, צפוי מחירו לרדת ל- 130-140 מיליון דולר "בלבד".
·     ב- 4/4/07 ביצע מטוסה החדש של חברת דיימונד האוסטרית, ה-  DA50"סופרסטאר", את טיסת הבכורה. למטוס חמישה מושבים, מנוע קונטיננטל בן 350 כ"ס (מתוכנן גם דגם עם מנוע דיזל באותו הספק), תאו מרווח ונוח מקודמיו, מותקן בו מיזוג-אוויר וכמו מטוסיה האחרים של דיימונד, גם הוא בנוי מחומרים מרוכבים. הרישוי מתוכנן לרבעון השני של 2008 ולדברי מנהל החברה, הצפי הוא שלקראת סוף 2008 יגיע קצב הייצור לכדי מטוס ליום.

·     חברת ישראייר חתמה בשנה שעברה על מיזכר הבנות עם חברת איירבס לרכישת שני מטוסי A320 ואופציה לשלישי ובכך שברה את המונופול של בואינג בשוק מטוסי הנוסעים בארץ. מטוס זה הוא המוצלח והמבוקש ביותר מבין מטוסיה של איירבס ומתחרה בהצלחה רבה מול הבואינג 737. לאחרונה מימשה ישראייר את המיזכר ואת האופציה הכלולה בו וחתמה על הסכם עם איירבס לרכישת שלושה מטוסי A320. המטוסים יסופקו ב- 2010, יהיו בתצורת מחלקת תיירות בלבד עם 174 מושבים וישמשו את החברה לטיסות ליעדים לאירופה. עד להגעתם, חכרה ישראייר שני מטוסים מדגם זה.

·     חברת ויקינג-אייר הקנדית רכשה בשנה שעברה את זכויות הרישוי והייצור של שבעה ממטוסיה של חברת דה-הבילנד קנדה ההיסטורית, מידיה של חברת בומברדיה ובין המטוסים גם מטוסי DHC-6 "טווין-אוטר",DHC-3 "אוטר" ו- DHC-2 "ביוור". לאור דרישה עולמית למטוסי STOL (המראה ונחיתה קצרים) ולאחר הבטחת תמיכה ממשלתית, החליטה החברה לחדש את הייצור של הטווין-אוטר והצפי הוא שייכנס לשירות במהלך 2009. הטווין -אוטר יוצר בשנים 1965-1988 במהלכן יוצרו 844 מטוסים מהסדרות 100, 200 ו- 300 וכ- 600 מהם עדיין טסים ברחבי העולם. המטוס המחודש ייקרא סדרה 400 ויהיו לו מנועים חזקים יותר, תא טייס מתקדם, יהיה שימוש בחומרים מתקדמים ובתצורה של 19 מושבים עם מיכשור בסיסי, מחירו יהיה 3.2 מיליון דולר. לאור דרישה גם לדגמים האחרים, שוקלת החברה גם התחלת ייצור של האוטר ושל  הביוור.

·     בפקולטה לאווירונאוטיקה בטכניון שבחיפה פותחה מערכת לביצוע תידלוק אווירי מכטב"מ (כלי-טייס בלתי מאוייש) לכטב"מ אחר. הסטודנטים בפקולטה פיתחו אלגוריתם שמפקח על המצלמה שבקצה צינור התידלוק של הכטב"מ המתדלק ואשר מעבירה את תמונותיה אל המחשב שבכטב"מ זה לצורך ביצוע תמרוני התחברות, העברת הדלק וההתנתקות.

·     לוויין התצפית המצרי הראשון, ה"האיגי'פטסטאר-1", שוגר ב- 17/4/07 מבסיס השיגור בייקונור שבקזחסטן באמצעות המשגר "דנייפר" שנשא בסה"כ 16 לוויינים קטנים שכולם הוכנסו למסלול בגובה של 640 ק"מ (ביניהם גם 7 לוויינים של סעודיה). הלוויין נבנה ע"י חברה אוקראינית, שוקל 100 ק"ג וכושר ההפרדה של מצלמותיו 4 מ'.

